ช่วยสรุปเรื่อง การหาหุ้นตัวแรกสำหรับการลงทุน ให้หน่อยค่ะ
1. แนวโน้มเติบโต  บริษัทที่ปลอดภัยที่สุดสำหรับหุ้นตัวแรกคือบริษัทที่มีแนวโน้มเติบโต ซึ่งจริงๆแล้วการเติบโตสามารถแบ่งออกได้หลายประเภท แต่ผมเชื่อว่าสำหรับคนที่ลงทุนครั้งแรกนั้นไม่สามารถทำอะไรที่ซับซ้อนได้มากนักเนื่องจากภาวะตลาดเป็นตัวกดดัน ดังนั้นผมมีคำแนะนำสำหรับส่วนนี้คือ มีแนวโน้มรายได้ที่เติบโต
มีแนวโน้มกำไรที่เติบโต เพียง 2 ข้อดังกล่าวก็พอเพียงสำหรับการดูแนวโน้มของบริษัทที่เราจะลงทุน โดยภาพรวมแล้วบริษัทที่มีแนวโน้มเติบโตไม่จำเป็นต้องมีการเติบโตทุกๆไตรมาส ความผันผวนของรายได้และกำไรสามารถเกิดขึ้นได้บ้าง แต่แนวโน้มภาพใหญ่นั้นต้องเติบโต 2. ราคาหุ้นไม่แพงเกินไป  สิ่งที่มีผลต่อผลตอบแทนการลงทุนของเรามากที่สุดคือต้นทุนที่เราลงทุน ดังนั้นการลงทุนที่ดีนั้นจะต้องลงทุนด้วยราคาที่สมเหตุสมผล ไม่แพงเกินไป แต่หลักการเหล่านี้เป็นนามธรรมมากเกินไป สำหรับผู้ที่เริ่มลงทุนครั้งแรกไม่สามารถประเมินได้เท่าไหร่นักว่าราคาสมเหตุสมผลคือเท่าไหร่ เพราะเรื่องนี้ต้องใช้ประสบการณ์และจินตนาการของเราซึ่งเราจะเริ่มมีสะสมมากขึ้นเรื่อยๆเมื่อลงทุน หากต้องการสิ่งที่เป็นรูปธรรมสำหรับการลงทุนในหุ้นตัวแรก ผมแนะนำว่าเราสามารถดูค่า PE ได้เลย โดยที่ PE ที่เราลงทุนควรจะระมัดระวังไม่ให้เกิน 15 เท่าสำหรับหุ้นตัวแรก เราสามารถทำเช่นนี้ได้เพราะเรากรองข้อ 1 มาแล้วว่าบริษัทมีแนวโน้มเติบโต ซึ่งตรงนี้จะเป็นการตัดบริษัทที่มีผลประกอบการผันผวนออกไปแล้ว ทำให้การใช้ PE สมเหตุสมผลมากขึ้น 3. มีปันผลหล่อเลี้ยง  การผันผวนของราคาอาจจะทำให้เราเกิดความกังวลในการลงทุนครั้งแรกของเรา เราอาจจะเริ่มไม่มั่นใจเมื่อราคาหุ้นตกลงและเริ่มมั่นใจเมื่อราคาหุ้นปรับตัวขึ้น แต่จุดนี้เป็นจุดที่เราไม่ควรให้ความสำคัญมากนักเนื่องจากไม่มีผลต่อการลงทุนของเรา แต่หากมองสิ่งที่จะทำให้เราคลายความกังวลจากการลงทุนได้คือบริษัทควรจะมีปันผลให้เราระหว่างทาง แต่จุดสังเกตุที่ดีว่าบริษัทที่เราลงทุนไม่แพงเกินไปคือราคาต้นทุนที่เราซื้อหุ้นควรจะให้ปันผลอย่างน้อย 4% หากต่ำกว่านี้ผมถือว่าหุ้นไม่เหมาะสำหรับการลงทุนครั้งแรก 4. ลงทุนด้วยเงินไม่มาก  หลังจากที่เราคัดกรองด้วย 3 ข้อข้างต้น เราก็จะได้หุ้นมาจำนวนหนึ่งซึ่งเหล่านี้มีความปลอดภัยในการลงทุนระดับหนึ่งอยู่แล้ว การลงทุนของเราจะเก่งมากขึ้นเมื่อเวลาผ่านไป แต่เหนือสิ่งอื่นใดคือเราจะต้องเริ่มลงเงินจริง ให้เราเลือกบริษัทที่เราคิดว่าน่าจะมีอนาคตดีมากที่สุดในความรู้ที่เรามี ณ จุดนั้น เมื่อเราเลือกได้แล้วให้เราลงทุนด้วยเงินสัดส่วนไม่มากนัก เช่น 5-10% ของเงินทุนทั้งหมดที่เราเตรียมไว้ ทั้งนี้เปรียบเสมือนการหย่อนขาลงบ่อน้ำด้วยขาข้างเดียวก่อน จุดประสงค์เพื่อให้เรารู้จักตลาดหุ้นของจริงว่าเป็นอย่างไร และให้เราเรียนรู้อารมณ์เมื่อเราอยู่ในตลาด
การหาหุ้นตัวแรกสำหรับการลงทุนมีวิธีดังนี้
1. บริษัทที่มีแนวโน้มเติบโต การลงทุนครั้งแรกไม่สามารถทำอะไรได้เนื่องจากภาวะตลาดเป็นตัวกดดัน ดังนั้นการดูแนวโน้มของบริษัทที่จะลงทุนต้องมีแนวโน้มรายได้และกำไรที่เติบโต
2. ราคาหุ้นไม่แพงเกินไป ผู้ที่เริ่มลงทุนครั้งแรกไม่สามารถประเมินได้ว่าราคาสมเหตุสมผลคือเท่าไหร่ ต้องใช้ประสบการณ์ ใช้การดูค่า PE ที่ลงทุนไม่ให้เกิน 15 เท่าสำหรับหุ้นตัวแรก
3. มีปันผลหล่อเลี้ยง ควรปันผลอย่างน้อย 4% ถ้าต่ำกว่านั้นไม่เหมาะสำหรับการลงทุนครั้งแรก
4. ลงทุนด้วยเงินไม่มาก หุ้นที่ได้จาก 3 ข้อแรกมีความปลอดภัยในการลงทุนระดับหนึ่งแล้ว ถึงเวลาลงทุนอย่างจริงจังด้วยเงิน ให้เลือกบริษัทที่มีอนาคตที่ดีแล้วลงทุนด้วยเงินในสัดส่วนที่ไม่มากนัก
การวิเคราะห์ทางการเงิน & เศรษฐศาสตร์การเงิน,ข่าวเศรษฐกิจและการเงิน,ความรู้ทางการเงิน